CELEX: 32020R2004
Language: bg
Date: 2020-11-26 00:00:00
Title: Регламент (ЕС) 2020/2004 на Европейската централна банка от 26 ноември 2020 година за изменение на Регламент (ЕС) № 1333/2014 относно статистиката на паричните пазари (ЕЦБ/2020/58)

8.12.2020   
               
               
                  BG
               
               
                  Официален вестник на Европейския съюз
               
               
                  L 412/31
               
            
         РЕГЛАМЕНТ (ЕС) 2020/2004 НА ЕВРОПЕЙСКАТА ЦЕНТРАЛНА БАНКА
         от 26 ноември 2020 година
         за изменение на Регламент (ЕС) № 1333/2014 относно статистиката на паричните пазари (ЕЦБ/2020/58)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз,
         като взе предвид Устава на Европейската система на централните банки и на Европейската централна банка, и по-специално член 5 от него,
         като взе предвид Регламент (ЕО) № 2533/98 на Съвета от 23 ноември 1998 г. относно събирането на статистическа информация от Европейската централна банка (1), и по-специално член 5, параграф 1 и член 6, параграф 4 от него,
         като има предвид, че:
         
                     (1)
                  
                  
                     В Регламент (EО) № 2533/98 се предвижда, че в надлежно обосновани случаи Европейската централна банка (ЕЦБ) има правото да събира от отчетни единици статистическа информация на консолидирана основа, включително информация за субектите, контролирани от тях. ЕЦБ уточнява обхвата на консолидацията за тази цел. За целите на редовното изготвяне на статистически данни за паричния пазар Регламент (ЕС) № 1333/2014 на Европейската централна банка (ЕЦБ/2014/48) (2) изисква от отчетните единици да отчитат ежедневна статистическа информация относно инструментите на паричния пазар на националната централна банка на държавата членка, в която са резиденти, или на ЕЦБ на консолидирана основа, включително за всички техни клонове в Съюза или в ЕАСТ.
                  
               
                     (2)
                  
                  
                     Статистическата информация по отношение на клоновете на отчетните единици в Обединеното кралство е значителна с оглед на целия ѝ обем. Предвид зависимостта на краткосрочния лихвен процент в евро (€STR) от статистическата информация, отчетена съгласно Регламент (ЕС) № 1333/2014 (ЕЦБ/2014/48), е необходимо да се осигури продължаващото отчитане на статистическа информация за тези клонове, за да се гарантира занапред наличието на висококачествена статистика за паричния пазар в евро.
                  
               
                     (3)
                  
                  
                     Преходният период, предвиден в Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия, ще изтече на 31 декември 2020 г. За да продължава Европейска система на централните банки да получава ежедневна статистическа информация относно инструментите на паричния пазар за намиращите се в Обединеното кралство клонове на отчетни единици, обхватът на консолидираното отчитане за клонове в член 3, параграф 1 от Регламент (ЕС) № 1333/2014 (ЕЦБ/2014/48) се нуждае от разширяване.
                  
               
                     (4)
                  
                  
                     Поради това Регламент (ЕС) № 1333/2014 (ЕЦБ/2014/48) следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменение
            Член 3, параграф 1 от Регламент (ЕС) № 1333/2014 (ЕЦБ/2014/48) се заменя със следното:
            
               
                  „1.   За целите на редовното изготвяне на статистически данни за паричния пазар отчетните единици отчитат ежедневна статистическа информация относно инструментите на паричния пазар на НЦБ на държавата членка, в която са резиденти, на консолидирана основа, включително за всички техни клонове в Съюза и в ЕАСТ, както и за техните клонове, които се намират в Обединеното кралство. Изискваната статистическа информация е посочена в приложения I, II и III. Отчетните единици отчитат изискваната статистическа информация в съответствие с минималните стандарти за предаване, точност, съответствие с понятия, ревизии и интегритет на данните, предвидени в приложение IV. НЦБ предава статистическата информация, която получава от отчетните единици, на ЕЦБ в съответствие с член 4, параграф 2 от настоящия регламент.“;
               
            
         
         
            Член 2
            Заключителни разпоредби
            Настоящият регламент влиза в сила на четвъртия ден след публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено във Франкфурт на Майн на 26 ноември 2020 година.
            
               
                  За Управителния съвет на ЕЦБ
               
               
                  Председател на ЕЦБ
               
               Christine LAGARDE
            
         
         
            (1)  Регламент (EО) № 2533/98 на Съвета от 23 ноември 1998 г. относно събирането на статистическа информация от Европейската централна банка (OВ L 318, 27.11.1998 г., стр. 8).
         
            (2)  Регламент (ЕС) № 1333/2014 на Европейската централна банка от 26 ноември 2014 г. относно статистиката на паричните пазари (ЕЦБ/2014/48) (ОВ L 359, 16.12.2014 г., стр. 97).